Osamdeset odsto stanovništva Sjedinjenih Država živi u gradskim područjima od kojih su mnoga prilično zagadjena
Ali sve je više gradova koji vode računa o zdravlju svojih stanovnika.
Potrošački magazin The Green guide - Zeleni vodič - pobrojao je 10 američkih gradova u kojima se najviše vodi računa o ekologiji. Svi osim jednog - Bouldera, u Koloradu - imaju više od 200 hiljada stanovnika. Ostali na spisku su Ostin, Čikago, Honolulu, Medison, Mineapolis, Oukland, Portland, San Francisko i Sijetl. Urednik pomenutog magazina, Pol MekRendl, kaže da su gradovi birani po nekoliko kriterijuma: ”Usredsredili smo se na kvalitet vode i vazduha, korišćenje obnovljivih izvora energije, pouzdan i rasprostranjen javni prevoz, zatim obim zelenih površina, ponudu lokalno proizvedene hrane na pijacama, pa čak i na cenu života u njima - iako to nije ekološka kategorija.“ U izradi spiska korišćeni su podaci državnih i privatnih agencija, a gradovi su rangirani po abecedi, a ne po nekom posebnom kvalitetu. Medjutim, urednik Pol MekRendl kaže da su se neki gradovi ipak izdvajali po odredjenim osobinama; ”Honolulu je medju najboljima što se tiče čistoće vode i vazduha. Medison ima izvanredne gradske biciklističke staze. U Mineapolisu solarne ćelije smanjuju potrošnju energije iz mreže. Portland prednjači u mnogo čemu, a najbolji je u izgradnji ekološki zdravih zgrada. San Francisko ima izvanredan javni prevoz, a Sijetl ima elektrane na vetar.“ MekRendl kaže da je najveće iznenadjenje predstavljao Čikago, zbog relativno jeftine cene života. Osim toga, taj grad je veoma odan izgradnji ekoloških zgrada i ima prilično dobar javni prevoz. Prema njegovim rečima, magazin je ovom listom hteo da pokaže da je moguće rešavati ekološke probleme u gradovima, kao i da je u Americi sve snažnija svest o tome da bi gradovi trebalo da budu prijateljskije raspoloženi prema prirodi. Urednik magazina The Green Guide zaključuje da ni jedan grad nema besprekornu ekološku kartu, ali da ovih deset predstavljaju primere koje bi trebalo slediti.